CELEX: 
Language: mt
Date: 2021-05-31 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (UE) 2018/956 tal-Parlament Ewropew u tal-Kunsill fir-rigward tad-data dwar vetturi heavy-duty ġodda li għandha tiġi mmonitorjata u rrappurtata mill-Istati Membri

MEMORANDUM TA’ SPJEGAZZJONI
            
            
               KUNTEST TAL-ATT DELEGAT
            
            
               Dan l-Att Delegat jemenda l-Anness I tar-Regolament (UE) 2018/956 biex l-informazzjoni rreġistrata fil-pożizzjoni 51 taċ-Ċertifikat ta’ Konformità ta’ vetturi heavy-duty ġodda tiġi rrappurtata kull sena mill-Istati Membri lill-Kummissjoni. Din l-informazzjoni hija neċessarja biex jiġu identifikati l-vetturi heavy-duty rreġistrati bħala “vetturi bi skop speċjali” kif definit fl-Anness I, Parti A, punt 2.2 tar-Regolament (UE) 2018/858 sabiex jiġu ddeterminati l-emissjonijiet speċifiċi medji tas-CO2 ta’ manifattur għall-finijiet tar-Regolament (UE) 2019/1242.
            
            
               KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni talbet ir-reazzjonijiet tal-partijiet ikkonċernati permezz ta’:
            
            
               (a)konsultazzjoni pubblika online ta’ erba’ ġimgħat fuq il-portal ta’ regolamentazzjoni aħjar “Semma’ leħnek”, mit-18.2.2021 sat-18.3.2021; hija rċeviet kumment wieħed li faħħar iż-żejt tal-pjanti bħala alternattiva għall-fjuwil tad-diżil fossili.
            
            
               (b)konsultazzjoni mal-Grupp ta’ Esperti dwar is-CO2 mill-vetturi bil-mutur, inklużi l-awtoritajiet tal-Istati Membri, il-manifatturi tal-vetturi, il-fornituri u l-NGOs fit-23.2.2021.
            
            
               ELEMENTI ĠURIDIĊI TAL-ATT DELEGAT
            
            
               Il-Kummissjoni għandha s-setgħa li tadotta dan l-Att Delegat permezz tal-Artikolu 11(1)(a) tar-Regolament (UE) 2018/956.
            
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 31.5.2021
            
            
               li jemenda r-Regolament (UE) 2018/956 tal-Parlament Ewropew u tal-Kunsill fir-rigward tad-data dwar vetturi heavy-duty ġodda li għandha tiġi mmonitorjata u rrappurtata mill-Istati Membri 
                  
               
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2018/956 tal-Parlament Ewropew u tal-Kunsill tat-28 ta’ Ġunju 2018 dwar il-monitoraġġ u r-rappurtar tal-emissjonijiet ta’ CO2 u tal-konsum ta’ fjuwil minn vetturi heavy-duty ġodda
                  1
               , u b’mod partikolari l-Artikolu 11(1)(a) tiegħu,
            
            
               Billi:
            
            
               (1)Biex tiġi prevista analiżi fil-fond f’konformità mal-Artikolu 10 tar-Regolament (UE) 2018/956, tkun meħtieġa data li tippermetti l-identifikazzjoni ta’ vetturi heavy-duty rreġistrati bħala “vetturi bi skop speċjali” kif definiti fl-Anness I, Parti A, punt 2.2 tar-Regolament (UE) 2018/858 tal-Parlament Ewropew u tal-Kunsill
                  2
                u biex jiġu ddeterminati l-emissjonijiet medji speċifiċi tas-CO2 ta’ manifattur għall-finijiet tar-Regolament (UE) 2019/1242 tal-Parlament Ewropew u tal-Kunsill
                  3
               .  Tali data tiddaħħal fil-pożizzjoni 51 taċ-ċertifikat ta’ konformità ta’ vettura heavy-duty meta tiġi rreġistrata. Għalhekk huwa meħtieġ li jiġu aġġustati r-rekwiżiti tad-data speċifikati fl-Anness I, il-Parti A tar-Regolament (UE) 2018/956 dwar id-data li għandha tiġi mmonitorjata u rrappurtata mill-Istati Membri.
            
         
         
            
               (2)Għaldaqstant, jenħtieġ li r-Regolament (UE) 2018/956 jiġi emendat skont dan,
            
            
               ADOTTAT DAN IR-REGOLAMENT:
            
            
            
            
               Artikolu 1 
                  Emendi għar-Regolament (UE) 2018/956
            
            
               Fl-Anness I, Parti A tar-Regolament (UE) 2018/956, jiżdied il-punt (o) li ġej:
            
            
               “(o) għal vetturi bi skop speċjali rreġistrati sat-30 ta’ Ġunju 2021, fejn disponibbli, u għal vetturi bi skop speċjali rreġistrati mill-1 ta’ Lulju 2021, fil-każijiet kollha, id-deżinjazzjoni tagħhom kif speċifikat fl-entrata 51 taċ-ċertifikat ta’ konformità.”.
            
            
               Artikolu 2 
                  Dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 31.5.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 173, 9.7.2018, p. 1.
               
               
                  
                     (2)
                  
                        Ir-Regolament (UE) 2018/858 tal-Parlament Ewropew u tal-Kunsill tat-30 ta’ Mejju 2018 dwar l-approvazzjoni u s-sorveljanza tas-suq ta’ vetturi bil-mutur u t-trejlers tagħhom, u ta’ sistemi, komponenti u unitajiet tekniċi separati maħsuba għal tali vetturi, li jemenda r-Regolamenti (KE) Nru 715/2007 u (KE) Nru 595/2009 u li jħassar id-Direttiva 2007/46/KE (ĠU L 151, 14.6.2018, p. 1).
               
               
                  
                     (3)
                  
                        Ir-Regolament (UE) 2019/1242 tal-Parlament Ewropew u tal-Kunsill tal-20 ta’ Ġunju 2019 li jistabbilixxi standards tal-prestazzjoni tal-emissjonijiet tas-CO2 għall-vetturi tqal ġodda u li jemenda r-Regolamenti (KE) Nru 595/2009 u (UE) 2018/956 tal-Parlament Ewropew u tal-Kunsill u d-Direttiva tal-Kunsill 96/53/KE, (ĠU L 198, 25.7.2019, p. 202).